Knuthenborg

Knuthenborg er en gammel hovedgård, som ligger på Lolland lige nord for Maribo (Hunseby Sogn, Musse Herred, Maribo Amt). Gården hed oprindeligt Aarsmarke og nævnes første gang i 1372. Omkring 1400 var den ladegård under Nielstrup, og i 1389 tilhørte den hr. Niels Sivertsen af slægten Grubendal. Under Grevens Fejde blev gården plyndret af borgerne i Maribo by. Fra 1527 til 1667 tilhørte den slægten Urne, og i 1682 kom den til gehejmeråd E. Christoffer Knuth. Hans enke, Søster Lerche, fik ved kongelig bevilling af 19. april 1714 Aarsmarke, Havlykke, Kværkeby og Sandbygaard oprettet til et grevskab for sin søn Adam Christoffer Knuth, efter hvem grevskabet fik navn. Grevskabet Knuthenborg blev oprettet 2. marts 1714 og bestod indtil 1919. I 1738 blev det sjællandske gods udskilt, dele af det lollandske gods ombyttet og andet gods lagt til, så grevskabet fik en størrelse på 2500 tønder hartkorn. Der fandtes oprindeligt ingen egentlig hovedbygning på Knuthenborg. I 1855 begyndte man at opføre en sådan, men arbejdet blev opgivet. Den nuværende hovedbygning blev opført mellem og 1866 ved H.S. Sibbern og udvidet i 1885. Bygningen var oprindeligt enkesæde, og besidderen boede her indtil 1888. Sammen med jagtpavillon, godsinspektørbolig og andre bygninger ligger den i et stort parkanlæg i engelsk stil, omgivet af en to meter høj granitmur. Knuthenborgs park er 611 hektar og er Nordeuropas største parkanlæg i engelsk stil. Området huser i dag Knuthenborg Safaripark, der er en af de mest besøgte turistattraktioner i Danmark. Knuthenborg Gods omfatter 2338 hektar med Skovgård, Bøgagergård og Toftegård. Knuthenborg Safaripark Knuthenborg Safaripark tog sin begyndelse allerede i 1860, hvor man kunne besøge parken mod at købe billet. I 1950'erne oprettede man en dyrehave med sikahjorte, og i 1969 ankom en håndfuld eksotiske dyr til parken, hvilket blev starten på Knuthenborg Safaripark. I dag rummer parken mere end 1.000 dyr heriblandt sibiriske tigre, giraffer og næsehorn og den bliver besøgt af over 250.000 mennesker hvert år. Knuthenborg Safaripark er Nordeuropas største safaripark, og den er indrettet så man køre rundt i de forskellige områder i bil. Store dele kan også besøges til fods eller på cykel, mens områder med særligt farlige dyr som ulve kun kan besøges i bil. Ejere af Knuthenborg (1372-1425) Niels Sivertsen Grubendal m.fl. (1425-1465) Hans Albreckt Nielsen Grubendal (1465-1500) Jørgen Olsen Baad (1500-1527) Albreckt Jørgensen Baad (1527-1543) Knud Urne (1543-1552) Hans Knudsen Urne (1552-1577) Axel Knudsen Urne (1577-1622) Knud Axelsen Urne (1622-1663) Christopher Knudsen Urne (1663-1667) Christopher Knudsen Urnes dødsbo (1667-1681) Cornelius Pedersen Lerche (1681) Søster Corneliusdatter Lerche gift von Knuth (1681-1697) Eggert Christopher von Knuth (1697-1714) Søster Corneliusdatter Lerche gift von Knuth (1714-1736) Adam Christopher lensgreve von Knuth (1736-1747) Ide Margrethe Reventlow gift von Knuth (1747-1776) Eggert Christopher lensgreve von Knuth (1776-1802) Johan Henrik lensgreve Knuth (1802-1818) Frederik lensgreve Knuth (1818-1856) Frederik Marcus lensgreve Knuth (1856-1874) Eggert Christopher lensgreve Knuth (1874-1888) Adam Wilhelm lensgreve Knuth (1888-1920) Eggert Christopher lensgreve Knuth (1920-1967) Frederik Marcus lensgreve Knuth (1967-1970) Frederik Marcus lensgreve Knuth / Adam Wilhelm Josef greve Knuth (1970-1987) Adam Wilhelm Josef lensgreve Knuth (1987-2001) Adam Wilhelm Josef lensgreve Knuth / Charlotte Birgitte Bille-Brahe-Selby lensgrevinde Knuth (2001-2006) Adam Wilhelm Josef lensgreve Knuth / Charlotte Birgitte Bille-Brahe-Selby lensgrevinde Knuth / Adam Christoffer lensgreve Knuth (2006-) Adam Christoffer lensgreve Knuth Eksterne kilder/henvisninger Knuthenborg Safari-Park Knuthenborg - fra Dansk Center for Herregårdsforskning Arkiveret 11. februar 2017 hos Wayback Machine J. P. Trap: Danmark 5. udgave, Kraks Landbrug Referencer